La campanya municipal 'Al voltant del 8 de març' ja recorre els carrers de Catarroja
05 març 2024

Catarroja, 5 de març. Catarroja ja pot observar el cartell de la campanya Al voltant del 8 de març en diferents suports publicitaris dels seus carrers, així com l'espot en les xarxes socials de l'Ajuntament.

"La campanya té l'objectiu principal de reconéixer i fer visibles les dones de Catarroja, el seu treball, esforç diari i la seua lluita per una igualtat real", explica l'alcaldessa Lorena Silvent.

Per això, la iniciativa ha comptat amb huit dones catarrogines que representen diverses realitats que envolten el 8 de març, cadascuna des d'un àmbit i context diferents.

Aquestes dones són Conxa Romero (mestra), Marina Robledo (professora d'Educació Física), Rachida Brouhi (mestressa de casa), Ángela Moral (futbolista), Lara Asins (usuària d'un centre ocupacional), Iria Trashorras (estudiant d'Arts) i Yaiza Cangundu (tècnica d'animació sociocultural).

Conjuntament amb el vídeo i el cartell, Catarroja presenta una sèrie d'activitats pel Dia Internacional de les Dones on destaquen l'Escola Municipal Feminista amb la sociòloga Carmen Ruiz Repullo (dimarts 5 de març a les 18:30 en el TAC), el Sopar de Sororitat (dijous 7 de març a les 20 h), i la lectura del manifest el mateix 8 de març a la Porta de l'Ajuntament (a les 12 h) i  ‘Empoderament a escena’ (a les 17 h en l’Espai Jove), entre altres propostes dins de la programació al voltant del 8 de març.